Patvirtinta

Klaipėdos rajono savivaldybės tarybos

2021 m. gruodžio 23 d. sprendimu Nr. T11-350

Klaipėdos RAJONO SAVIVALDYBĖS PremijŲ UŽ PASIEKTUS SPORTO LAIMĖJIMUS sportininkams ir jų treneriams skyrimo ir mokėjimo

tvarkos aprašas

I SKYRIUS

BENDROSIOS NUOSTATOS

1. Klaipėdos rajono savivaldybės premijų už pasiektus sporto laimėjimus sportininkamsir jų treneriams skyrimo ir mokėjimo tvarkos aprašas (toliau – Aprašas) nustato informacijos apie pasiektus sporto laimėjimus pateikimo Klaipėdos rajono savivaldybės sporto centrui (toliau – Sporto centrui) tvarką, šios informacijos patikrinimo ir Klaipėdos rajono savivaldybės premijų už pasiektus sporto laimėjimus (toliau – premijos) skyrimo ir mokėjimo tvarką.

2. Premijos mokamos iš Klaipėdos rajono savivaldybės biudžeto asignavimų, skirtų Sporto centrui.

3. Premijos skiriamos sportininkams ir jų treneriams, atstovaujantiems Klaipėdos rajono savivaldybei. Sportininkams ir treneriams, renginyje atstovaujantiems kelias savivaldybes, premijos neskiriamos.

4. Premija sportininkams ir jų treneriams skiriama tik už aukščiausią sportinį laimėjimą per metus. Sportininkams ir jų treneriams gavus premiją už sportinį laimėjimą ir pasiekus aukštesnįjį tais pačiais metais, išmokamas premijų skirtumas.

**II SKYRIUS**

**PREMIJŲ DYDŽIAI IR APSKAIČIAVIMO TVARKA**

5. Premijų sportininkams ir jų treneriams dydžius tvirtina Klaipėdos rajono savivaldybės taryba.

6. Premijos skiriamos sporto šakų ir rungčių, įtrauktų į olimpinių žaidynių programas, sportininkams ir jų treneriams.

7. Premijos individualiųjų, komandinių sporto šakų ir rungčių treneriams, rengusiems vieną ar kelis sportininkus, dydis – 80 procentų už atitinkamą sporto laimėjimą nustatyto premijos dydžio, 100 procentų – komandinių sporto šakų treneriams už komandos rengimą už atitinkamą sporto laimėjimą nustatyto premijos dydžio. Jeigu sportininką rengė keli treneriai, premija padalijama treneriams atsižvelgiant į tai, koks buvo jų indėlis į sportininko rengimą.

8. Premijos komandinių sporto šakų ir rungčių sportininkams ir jų treneriams dydis apskaičiuojamas, nustatytą premijos dydį dauginant iš oficialaus komandos arba komandinės rungties sportininkų skaičiaus. Premijos, skiriamos komandinių sporto šakų ir rungčių sportininkams ir jų treneriams, sumą paskirstant komandos arba komandinės rungties sportininkams ir jų treneriams, atsižvelgiant į tai, koks jų indėlis į pasiektą sporto laimėjimą.

9. Premijomis vertinami komandiniai tik tie rezultatai, kur varžomasi dėl vietos nesumuojant individualių sportininkų vietų.

10. Skiriant premiją jaunimo amžiaus grupių laimėtojams, numatytam premijos dydžiui taikomas koeficientas 0,7.

11. Nustatytas premijos dydis sportininkams dauginamas iš atitinkamo koeficiento pagal dalyvių arba komandų skaičių varžybose (rungtyje):

11.1. jeigu dalyvavo 10 ir daugiau dalyvių arba komandų – koeficientas 1;

11.2. jeigu dalyvavo 6-9 dalyviai arba komandos – koeficientas 0,7;

11.3. jeigu dalyvavo 3-5 dalyviai arba komandos – koeficientas 0,5.

12. Jei sportininkas dalyvavo varžybose, kurių nėra nurodyta Klaipėdos rajono savivaldybės tarybos sprendimu patvirtintų premijų sportininkams ir jų treneriams dydžių lentelėje ir pasiekė aukštą sporto laimėjimą, išvadą dėl premijos skyrimo ir varžybų prilyginimo Sporto centrui teikia Klaipėdos rajono savivaldybės tarybos sprendimu sudaryta Premijų sportininkas ir jų treneriams skyrimo komisija (toliau – komisija), kurios sudėtį tvirtina Klaipėdos rajono savivaldybės taryba savo kadencijos laikotarpiui. Komisijos veikla baigiasi, kai naujai išrinkta Klaipėdos rajono savivaldybės taryba patvirtina naujos sudėties komisiją.

13. Sportininkams ir jų treneriams, dalyvavusiems neolimpinių sporto šakų ir rungčių varžybose, komisijos siūlymu, Sporto centro direktoriaus sprendimu gali būti skiriama 50 procentų dydžio premijos už pasiektus sportinius laimėjimus sportininkams ir jų treneriams.

III SKYRIUS

PARAIŠKŲ PREMIJAI UŽ PASIEKTUS SPORTO LAIMĖJIMUS PATEIKIMAS

14. Sportininkas, jo treneris ar sportininką parengusi sporto organizacija (toliau kartu – asmenys) ne vėliau kaip per 2 mėnesius nuo sporto varžybų pabaigos Sporto centrui pateikia užpildytą paraiškos Klaipėdos rajono savivaldybės premijai už pasiektus sporto laimėjimus formą (Aprašo priedas) su informacija:

14.1. sporto varžybų pavadinimas;

14.2. sporto varžybų vykdymo data ir vieta;

14.3. sporto rungtis (kartu nurodoma, ar sporto rungtis olimpinė);

14.4. kas kiek metų vykdomos sporto varžybos;

14.5. sportininko vardas, pavardė, banko sąskaita;

14.6. sportininko sporto varžybose laimėta vieta;

14.7. sporto varžybose dalyvavusių varžovų ir atstovavusių valstybių skaičius;

14.8. sporto varžybų, kuriose dalyvavo sportininkas, protokolai;

14.9. sportininką parengti padėjusių trenerių vardai ir pavardės, banko sąskaitos;

14.10. informacija apie premijų sportininkams ir jų treneriams paskirstymą, atsižvelgiant į jų indėlį į pasiektą sporto laimėjimą.

15. Asmens duomenų tvarkymo tikslas – užtikrinti premijos skyrimą ir mokėjimą tiems, kas turi teisę gauti premiją. Sporto centras gautus asmens duomenis saugo 5 metus. Suėjus asmens duomenų saugojimo terminui, asmens duomenys sunaikinami.

**IV SKYRIUS**

**PREMIJOS SKYRIMAS IR MOKĖJIMAS**

16. Sporto centras, išanalizavęs kartu su paraiška pateiktus dokumentus ir įvertinęs jų atitikimą reikalavimams, teikia juos komisijai, kuri Sporto centrui teikia išvadas dėl premijų skyrimo ir mokėjimo. Sporto centro direktorius, atsižvelgamas į komisijos išvadas priima sprendimus dėl premijų skyrimo ir mokėjimo.

17. Sporto centras apie priimtą sprendimą dėl premijos skyrimo ir mokėjimo informuoja dokumentus pateikusius asmenis raštu per 3 darbo dienas nuo sprendimo priėmimo.

18. Lėšas sportininkams ir jų treneriams į jų nurodytas sąskaitas banke perveda Sporto centras.

**V** **SKYRIUS**

**BAIGIAMOSIOS NUOSTATOS**

19. Komisijos sudėtis ir darbo organizavimas nustatomas Klaipėdos rajono savivaldybės tarybos sprendimu.

20. Komisijos išvados ir Sporto centro priimti sprendimai viešai skelbiami Klaipėdos rajono savivaldybės interneto svetainėje.

21. Šio Aprašo reikalavimų laikymąsi prižiūri Švietimo ir sporto skyrius.

22. Aprašas gali būti keičiamas, papildomas ar pripažįstamas netekusiu galios Klaipėdos rajono savivaldybės tarybos sprendimu.

23. Kilus ginčams, visi klausimai sprendžiami derybų keliu, nepavykus susitarti – teisės aktų nustatyta tvarka.

\_\_\_\_\_\_\_\_\_\_\_\_\_\_\_\_

Klaipėdos rajono savivaldybės

premijų už pasiektus sporto

laimėjimus sportininkamsir jų

treneriams skyrimo ir mokėjimo

tvarkos aprašo

priedas

**(Paraiškos Klaipėdos rajono savivaldybės premijai už pasiektus sporto laimėjimus forma)**

**PARAIŠKA KLAIPĖDOS RAJONO SAVIVALDYBĖS PREMIJAI UŽ PASIEKTUS SPORTO LAIMĖJIMUS**

\_\_\_\_\_\_\_\_\_\_\_\_\_\_

(sudarymo data)

|  |  |  |  |
| --- | --- | --- | --- |
| 1. | **Pateikusio paraišką vardas pavardė, pareigos** |  | |
| 2. | **Asmens arba sporto organizacijos adresas, telefonas, el. paštas** |  | |
| 3. | **Sporto varžybų pavadinimas** |  | |
| 4. | **Sporto varžybų vykdymo laikas ir vieta** |  | |
| 5. | **Sporto rungtis (kartu nurodoma, ar sporto rungtis olimpinė);** |  | |
| 6. | **Kas kiek metų vykdomos sporto varžybos** |  | |
| 7. | **Sporto varžybose dalyvavusių varžovų ir atstovavusių valstybių skaičius** |  | |
| 8. | **Sporto varžybose laimėta vieta** |  | |
| 9. | **Sportininko vardas, pavardė** | **Sportininko banko sąskaita** | |
| 9.1. |  |  | |
| 9.2. |  |  | |
| 9.3. |  |  | |
| 10. | **Trenerių vardai ir pavardės** | **Trenerių indėlis treniruojant sportininką arba komandą procentine išraiška (bendra suma 100%)** | **Trenerių banko sąskaita** |
| 10.1. |  |  |  |
| 10.2. |  |  |  |
| 11. | **Prie paraiškos pridedami dokumentai:** | | **Lapų skaičių:** |
| 11.1. | Sporto varžybų, kuriose dalyvavo sportininkas, protokolai | |  |
| 11.2. | Informacija apie premijų sportinių žaidimų ir komandinių rungčių sportininkams ir jų treneriams paskirstymą, atsižvelgiant į jų indėlį į pasiektą sporto laimėjimą | |  |
| 11.3. | Kita svarbi informacija | |  |

Tvirtinu, kad pateikta informacija yra tiksli ir teisinga:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Sporto organizacijos pavadinimas)

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (paraišką pateikusiojo vardas, pavardė)